Jizzaxda yangi ko‘ngilochar telekanal rasman ish boshladi

Jizzax viloyatida Jizzax TV2 telekanali ishga tushdi. Telekanal o‘zining rasmiy faoliyatini 21-mart, juma kuni Navro‘z bayrami translyatsiyasi bilan boshlagan. Bu haqda Jizzaxcity.uz sayti ma’muri ma’lumotlariga tayanib “Kun” nashri xabar berdi.

 Jizzax TV2 telekanali zastavkasi. Skrinshot: jizzaxcity.uz
Telekanal ko‘rsatuvlari barcha yoshdagi tomoshabinlar uchun mo‘ljallangan bo‘lib, ko‘ngilochar dasturlarni tayyorlashga ko‘proq e’tibor qaratiladi.
Eslatib o‘tamiz, Jizzaxda yangi telekanal sinov tariqasida ishga tushgani haqida ma’lumot berilgan edi.

“Baxtiyor-Shahboz” kompaniyasi tomonidan tashkil etilgan telekanalni Jizzax viloyatining Baxmal va G‘allaoroldan boshqa barcha tumanlarda ko‘rish mumkin. Shuningdek, telekanal o‘z ko‘rsatuvlarini Sirdaryo viloyatiga ham translyatsiya qiladi.
“Jizzax” telekanali direktori Baxtiyor Eshonqulovning ta’kidlashicha, Rossiyaning Novosibirsk shahridagi “Teleuzatish tizimlari” Yopiq aksiyadorlik jamiyatidan 25 560 AQSh dollarilik televizion uzatkich sotib olingan.